בנובמבר 2012, אמברוז ערך את הופעת הבכורה שלו באירוע השלם וצפה, סדרת ההישרדות, לצד רומן ריינס וסת' רולינס, כששלושתם ביצעו על רייבאק את מהלך הפאוורבומב המשולש על שולחן השדרנים במסגרת הקרב המרכזי המשולש על אליפות ה-WWE, מה שאיפשר לסי. אם. פאנק להצמיד את ג'ון סינה ולהגן על התואר בהצלחה. השלישייה כינתה את עצמה "המגן" והיא החלה להגיח מהקהל באופן שגרתי ולתקוף את יריביו של CM פאנק במהלך הקרבות שלו, כולל רייבאק ואלופי הזוגות של ה-WWE, הצמד Hell No (דניאל בריאן וקיין). באירוע TLC: שולחנות, סולמות וכיסאות, שנערך ב-17 בדצמבר, אמברוז, רולינס וריינס ניצחו בקרב הבכורה שלהם את הצמד Hell No ורייבאק. השילד המשיכו לסייע לפאנק לאחר האירוע TLC, גם בתוכניות Raw וגם ברויאל ראמבל, שנערך בינואר 2013. לילה לאחר הרויאל ראמבל נודע שפאנק והמנג'ר שלו, פול היימן, שילמו לקבוצת המגן ובראד מדוקס כדי לעבוד עבורם. חברי קבוצת השילד סיימו את שיתוף הפעולה שלהם עם פאנק לאחר הפיוד שלהם נגד סינה, רייבאק ושיימוס הוביל לקרב באירוע תא ההדחות, שבו השילד ניצחו. את קרב הבכורה שלהם בתוכנית Raw ערכו השילד לילה לאחר האירוע, שבו גברו על כריס ג'ריקו, רייבאק ושיימוס. בתגובה, שיימוס יצר ברית עם רנדי אורטון וביג שואו כדי להתחרות נגד השילד באירוע רסלמניה 29 בחודש אפריל; בקרב זה ברסלמניה השילד ניצחו. שבועיים לאחר מכן בתוכנית סמאקדאון, אמברוז ערך את קרב היחידים הראשון שלו נגד אנדרטייקר, שבו אמברוז הפסיד כתוצאה מהכנעה. ב-13 במאי בתוכנית Raw, רצף הניצחונות של השילד בקרבות שלושה נגד שלושה הגיע לסיומו לאחר שהם הפסידו לאלוף ה-WWE, ג'ון סינה, והצמד Hell No כתוצאה מפסילה.
באירוע חוקי אקסטרים, אמברוז ניצח את קופי קינגסטון וזכה באליפות ארצות הברית, אליפות היחידים הראשונה שלו ב-WWE. הוא הגן בהצלחה על התואר בקרב החוזר לאחר עזרה מריינס ורולינס. ב-14 ביוני בתוכנית סמאקדאון, רצף אי ההפסדים כתוצאה מהצמדה/הכנעה של השילד בקרבות שלושה נגד שלושה הסתיים לאחר שספגו הפסד מרנדי אורטון והצמד Hell No, כשבריאן הכניע את רולינס והעניק לקבוצתו את הניצחון. אמברוז הגן בהצלחה על התואר נגד קיין בשני מקרים: האחד, באירוע פייבאק, והאחר, בתוכנית Raw למחרת. חודש לאחר מכן באירוע כסף בבנק, אמברוז לקח חלק בקרב כסף בבנק על חוזה לקרב על אליפות העולם, שבו כשל בניסיון לנצח בקרב, למרות עזרה מצידם של ריינס ורולינס.
באוגוסט, השילד החלו לעבוד עבור ה-Authority. אמברוז המשיך להגן בהצלחה על אליפות ארצות הברית נגד יריבים כמו רוב ואן דאם, דולף זיגלר וביג אין לנגסטון באירועים סאמרסלאם, לילה של אלופים וגיהנום בכלוב, בהתאמה. מתיחות בין חברי קבוצת השילד החלה להיות מורגשת בחודש אוקטובר, בעיקר בין אמברוז לריינה, בטענה שאמברוז הוא היחיד שהחזיק בחגורת אליפות. באירוע סדרת ההישרדות, השילד השתתפו בקרב ההדחות המסורתי של האירוע; אמברוז היה הראשון שהודח, וריינס ניצח את הקרב כשהיה השורד היחיד בקרב. באירוע TLC,CM פאנק ניצח את השילד בקרב האנדיקאפ לאחר שאמברוז ביצע על ריינס את מהלך הספיר בטעות. אמברוז נכנס לקרב הרויאל ראמבל של שנת 2014 כמספר ה-11 והדיח שני משתתפים, אך הודח לאחר מכן על ידי ריינס. לילה לאחר מכן בתוכנית Raw, השילד התחרו נגד דניאל בריאן, ג'ון סינה ושיימוס בקרב אשר קבע את זהות שלושת המעפילים לקרב תא ההדחות עבור אליפות ה-WWE העולמית במשקל כבד. השילד הפסידו לאחר שמשפחת וויאט (בריי וויאט, אריק רואן ולוק הארפר) הפריעה, דבר שלמעשה הצית את הפיוד בין שתי הקבוצות. באירוע תא ההדחות, השילד הפסידו למשפחת וויאט, כשאמברוז נעלם לקראת סוף הקרב.
למרות המתיחות, השילד יישרו ביניהם את ההדורים ופתחו בפיוד נגד קיין. פיוד זה הפך אותם לחביבי הקהל והוביל לקרב ברסלמניה 30, שבו השילד ניצחו את קיין והניו אייג' אאוטלוס (רוד דוג ובילי גאן). ב-28 באפריל, אמברוז עבר את המתאבק MVP והפך לאלוף ארצות הברית לזמן הארוך ביותר תחת הארגון של ה-WWE. שבוע לאחר מכן בתוכנית סמאקדאון, אמברוז הגן בהצלחה על האליפות בקרב מרובע נגד קורטיס אקסל, אלברטו דל ריו ורייבאק. לאחר מכן, השילד פתחו בפיוד נגד קבוצת אבולוציה (בטיסטה, רנדי אורטון וטריפל H), ואף ניצחו אותם בקרב שלושה נגד שלושה באירוע חוקי אקסטרים. לילה לאחר מכן בתוכנית Raw, טריפל H הכריח את אמברוז להגן על אליפות ארצות הברית בבאטל רויאל של 20 משתתפים, כשרולינס וריינס לא נטלו חלק בקרב. בקרב זה, אמברוז הצליח לשרוד עד שהפסיד לשיימוס; הפסד זה קטע תקופת כהונה של 351 ימים כאלוף. השילד ניצחו פעם נוספת את אבולוציה בקרב ללא חוקים באירוע פייבאק, שנערך בחודש יוני. לילה לאחר מכן בתוכנית Raw, רולינס בגד באמברוז וריינס, דבר שפירק את הקבוצה וגרם לרולינס להתחבר לשורות טריפל H.
פיוד עם סת' רולינס (2014–2015).
אמברוז פתח מיד בפיוד עם רולינס, פיוד שכלל התערבויות בקרבות של האחד לשני. במהלך תקופה זו, אמברוז וריינס נפרדו בטוב לב כצוות, כשאמברוז מיתג את דמותו מחדש בעזרת לבוש חדש ומוזיקת ​​כניסה חדשה. ב-29 ביוני, אמברוז התחרה בקרב כסף בבנק של שנת 2014 ובו רולינס ניצח לאחר שקיין תקף את אמברוז. אמברוז אמור היה להתמודד מול רולינס ב-20 ביולי באירוע באטלגראונד, אך הוא הוצא מהאולם על ידי טריפל H לאחר קטטה לפני הקרב נגד רולינס. מאוחר יותר רולינס הוכרז כמנצח בקרב כתוצאה מפרישה, מה שהניע את אמברוז לחזור לזירה ולתקוף את רולינס. בסופו של דבר, אמברוז ורולינס התאבקו באירוע סאמרסלאם, שנערך ב-17 באוגוסט במסגרת קרב חוטבי עצים, שבו אמברוז הפסיד לאחר שקיין שוב הפריע ורולינס הכה את אמברוז עם מזוודת כסף בבנק שלו. לילה לאחר מכן בתוכנית Raw, אמברוז התמודד נגד רולינס בקרב ספירות בכל מקום, שבו אמברוז הפסיד פעם נוספת לאחר הפרעה נוספת של קיין. לאחר הקרב, רולינס ביצע על אמברוז את מהלך הסיום שלו, הקורב סטומפ, על אבני הבניין, מה שהוביל לפציעת ראש כחלק מהעלילה אשר סידרה לו להיעדר מן המרקע. אמברוז חזר באירוע לילה של אלופים בחודש ספטמבר, כשהוא תקף את רולינס. הצמד נפגש פעם נוספת, הפעם לקרב גיהנום בכלוב בחודש שלאחר מכן באירוע גיהנום בכלוב, שבו אמברוז הפסיד שוב כאשר בריי וויאט, שביצע את חזרתו לארגון, התערב ותקף אותו.
אמברוז הפסיד לוויאט הן באירוע סדרת ההישרדות והן באירוע TLC. השניים התחרו ביניהם בפעם השלישית בקרב רחוב ב-22 בדצמבר בתוכנית Raw, ובו אמברוז הפסיד שוב. הפיוד בין השניים הסתיים כאשר ווייאט ניצח את אמברוז בקרב אמבולנס ב-5 בינואר 2015 בתוכנית Raw. באירוע הרויאל ראמבל, שנערך ב-25 בינואר 2015, אמברוז התחרה בקרב הרויאל ראמבל המסורתי, כשנכנס לקרב כמספר ה-25, הספיק להדיח את טייטוס אוניל, אך הודח על ידי ביג שואו וקיין. לאחר מכן, אמברוז התחיל בפיוד עם האלוף הבין יבשתי, באד ניוז בארט. הוא כשל בניסיונו לזכות בתואר מידי בארט באירועים פאסטליין ורסלמניה 31. אמברוז ניצח את לוק הארפר באירוע חוקי אקסטרים, שנערך ב-26 באפריל במסגרת קרב רחוב; זה הוא היה הניצחון הראשון של אמברוז בקרבות יחידים מאז פירוק קבוצת המגן. לילה לאחר מכן בתוכנית Raw, אמברוז התחרה בטורניר מלך הזירה 2015, אך הודח מהטורניר, כשבקרב נגד שיימוס בשלב רבע הגמר, דולף זיגלר התערב וכתוצאה מכך אמברוז נפסל.
אמברוז חזר לפיוד שלו נגד רולינס, כשהפעם הוא סבב סביב אליפות ה-WWE העולמית במשקל כבד, ואף אמברוז ניצח את רולינס ב-4 במאי בתוכנית Raw בקרב שאינו היה על התואר. כתוצאה מכך, הוא התווסף לקרב האליפות שבו רולינס הגן על התואר נגד רנדי אורטון ורומן ריינס באירוע פייבאק. בקרב זה, רולינס שמר על התואר. באירוע תא ההדחות, שנערך ב-31 במאי, אמברוז התמודד נגד רולינס בקרב יחידים על חגורת אליפות. הוא ניצח בקרב כתוצאה מפסילה לאחר שרולינס דחף את השופט, אך לא זכה בתואר, מכיוון שאליפות לא יכולה להחליף ידיים בדרך של פסילה. בלי קשר, אמברוז גנב מידי רולינס את חגורת האליפות ואיתגר אותו לקרב סולם באירוע כסף בבנק, שנערך ב-14 ביוני, אך גם בקרב זה, אמברוז הפסיד וכשל בניסיונו לזכות בתואר.
אחרי אירוע זה, אמברוז חבר לשורות רומן ריינס כדי לנצח בקרב זוגות את בריי וויאט והארפר באירוע סאמרסלאם. לילה לאחר מכן בתוכנית Raw, אמברוז וריינס התחרו בקרב חוזר נגד אותם וויאט והארפר, שבמהלכו ערך ברון סטרומן את הופעת הבכורה שלו ב-WWE, וסייע לוויאט והארפר לנצח בקרב. באירוע לילה של אלופים, שנערך ב-20 בספטמבר, אמברוז, ריינס וכריס ג'ריקו, שביצע את חזרתו לארגון, הפסידו בקרב שלושה נגד שלושה לוויאט, הארפר וסטרומן. לאחר שרולינס ספג פציעה בברכו ב-3 בנובמבר, אליפות ה-WWE העולמית במשקל כבד הוכרזה כפנויה; אמברוז נכנס לטורניר בן 16 איש כדי להכתיר את האלוף החדש. לאחר שניצח את טיילר בריז בסיבוב הראשון, דולף זיגלר ברבע הגמר וקווין אואנס בחצי הגמר, אמברוז הגיע בסופו של דבר לשלב הגמר לקרב המרכזי של אירוע סדרת ההישרדות, שנערך ב-22 בנובמבר, אך בקרב זה נחל הפסד לרומן ריינס.
תקופות כהונה כאלוף (2015–2017).